SAL-vlieënier lieg glo oor lisensieWilliam Chandler. Foto: Facebook Die Suid-Afrikaanse Lugdiens (SAL) het ŉ strafregtelike klag ingedien teen een van sy voormalige vlieëniers wat glo nie die vereiste lisensie gehad het nie. Die Mail & Guardian het Vrydag berig William Chandler het bedank nadat hy voorgegee het dat hy ’n lugdiensvervoer-vlieglisensie (ATPL) het, terwyl hy net oor ’n kommersiële vlieglisensie beskik het. Hy het meer as 20 jaar lank vliegtuie gevlieg. SAL het intussen na aanleiding van die berig ŉ verklaring uitgereik en gesê die kwessie het onder sy aandag gekom ná ŉ ondersoek na ŉ voorval op 6 November toe vlug SA260 na Frankfurt, Duitsland, atmosferiese versteurings teëgekom het terwyl dit oor die Switserse Alpe gevlieg het. Dit het daartoe gelei dat die vliegtuig se enjin vinniger gedraai het en ŉ regstellende maneuver is uitgevoer om stabiele vliegtoestande te herstel. Die vliegtuig het veilig in Frankfurt geland en ŉ ondersoek is na die voorval begin. Die ondersoek het bevind die vliegtuig was lugwaardig, dat sy lading aan gewig- en balanslimiete voldoen het en dat alle onderhoudskontrole op datum was. Volgens Tlali Tlali, woordvoerder van SAL, word die bemanning wat betrokke is by ŉ voorval onderwerp aan ŉ deeglike beoordeling en herevaluasie. Foto: SAL/Facebook “Tydens die ondersoek na die voorval het die SAL agtergekom dat een van sy vlieëniers, ŉ senior eerste offisier wat in beheer van die vlug was, valslik beweer het dat hy ŉ ATPL het terwyl hy net oor ŉ kommersiële vlieglisensie beskik het.” Die SAL vereis dat al sy vlieëniers binne vyf jaar nadat hulle vir die lugdiens begin werk het ŉ ATPL moet bekom. “Dit het egter in geen stadium ŉ veiligheidsrisiko vir SAL se bedrywighede ingehou nie aangesien die betrokke vlieënier wel in besit was van ŉ geldige kommersiële vlieglisensie en nie vlugkaptein was nie. “Die vlieënier het al die vereiste veiligheidsopleiding suksesvol voltooi. Ons vind dit egter ontstellend dat daar wanvoorstellings gemaak is oor die soort lisensie waaroor die vlieënier volgens hom beskik.” Volgens Tlali is die vlieënier wel teen ŉ hoër salarisskaal bevorder en vergoed weens die wanvoorstelling. “Die SAL het ŉ strafregtelike saak van bedrog teen die vlieënier aanhangig gemaak. Die noodsaaklike stappe sal gedoen word om die geld wat onbehoorlik aan hom betaal is, te verhaal. Dit sluit in salaris, oortyd en toelaes,” het Tlali gesê. Die Burgerlike Lugvaartowerheid ondersoek ook die voorval.